**Ministru kabineta noteikumu projekta "Preču zīmju reģistrācijas pieteikumu, tiesību uz preču zīmi pārejas un licencēšanas noteikumi" sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) |  Projekts izstrādāts:1. lai piemērotu Preču zīmju likuma (spēkā ar 2020. gada 6. martu) normas, ar kurām ir pārņemtas Eiropas Parlamenta un Padomes 2015. gada 16. decembra direktīvas (ES) 2015/2436, ar ko tuvina dalībvalstu tiesību aktus attiecībā uz preču zīmēm, prasības;
2. pamatojoties uz 2006. gada 27. marta Singapūras līgumu par preču zīmēm, kas Latvijā spēkā ar 2009. gada 16. martu.

 Projekta mērķis ir precizēt atsevišķu preču zīmju reģistrācijas un pēcreģistrācijas procedūru kārtību.Projekts stāsies spēkā vispārējā kārtībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums |  Ministru kabineta noteikumu projekts "Preču zīmju reģistrācijas pieteikumu, tiesību uz preču zīmi pārejas un licencēšanas noteikumi" (turpmāk – Projekts) izstrādāts, pamatojoties uz Preču zīmju likuma 28. panta astotajā daļā, 29. panta vienpadsmitajā daļā un 30. panta sestajā daļā noteikto deleģējumu, tādā veidā piemērojot Preču zīmju likuma normas, ar kurām pārņemtas Eiropas Parlamenta un Padomes 2015. gada 16. decembra direktīvā (ES) 2015/2436, ar ko tuvina dalībvalstu tiesību aktus attiecībā uz preču zīmēm, (turpmāk – Preču zīmju direktīva) paredzētās prasības, kā arī pamatojoties uz 2006. gada 27. marta Singapūras līgumu par preču zīmēm, kas Latvijā spēkā ar 2009. gada 16. martu (turpmāk – Singapūras līgums), kas nosaka preču zīmju reģistrācijas administratīvo procedūru elementus šā līguma dalībvalstīs. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  Līdz šim atsevišķa preču zīmju reģistrācijas un pēcreģistrācijas procedūru kārtība nav tikusi detalizēti aprakstīta un regulēta nevienā normatīvā aktā. Tas izskaidrojams vispirms ar to apstākli, ka vienkāršāki bija tie apzīmējumu veidi, kurus līdz Preču zīmju likuma spēkā stāšanās brīdim bija iespējams reģistrēt kā preču zīmes (tie bija tikai tādi apzīmējumi, kurus viegli varēja attēlot grafiski), kā arī ar to, ka tiesību uz preču zīmi pārejas procedūrās, kā arī licenču līgumu reģistrācijas procedūrās Patentu valde un tās klienti vadījās no vispārpieņemtiem iesniedzamo dokumentu un reģistrā iekļaujamo datu izvērtēšanas nosacījumiem, tostarp arī no Dokumentu juridiskā spēka likuma normām. Patentu valde savā darbā ir mācījusies no citu valstu preču zīmju reģistrācijas iestāžu ilgstošā darbībā izstrādātajām pieejām, kā arī vadījusies no starptautisko līgumu, īpaši Singapūras līguma noteikumiem. Bija nepieciešams šos noteikumus ietvert īpaši šim nolūkam paredzētā normatīvajā aktā arī tāpēc, ka starptautisko nolīgumu normas nevar piemērot tiešā veidā. Turklāt detalizētas prasības attiecībā uz specifisku procedūru norisi neiederas likumā; šādam regulējumam piemērotāka forma ir Ministru kabineta noteikumi. Preču zīmju likuma 28. panta astotajā daļā ir noteikts, ka Ministru kabinets nosaka kārtību, kādā preču zīmes reģistrācijas un reģistrācijas pieteikuma pāreja izskatāma un reģistrējama Patentu valdē; šie noteikumi ir ietverti Projekta III nodaļā (11.–19. punkts). Preču zīmju likuma 29. panta vienpadsmitajā daļā ir noteikts, ka Ministru kabinets nosaka kārtību, kādā Patentu valde izskata un reģistrē licences līgumus, grozījumus tajos un to darbības izbeigšanu; šie noteikumi ir Projekta IV nodaļā (20.–33. punkts). Preču zīmju likuma 30. panta sestajā daļā ir noteikts, ka Ministru kabinets nosaka prasības attiecībā uz preču zīmju veidu reģistrācijas pieteikumiem; šīs prasības ir ietvertas Projekta II nodaļā (2.–10. punkts). Projekta nodaļu secība tātad nav gluži tāda pati, kā attiecīgo pilnvarojumu atrašanās vietas Preču zīmju likumā. No Projektā aptverto noteikumu satura loģikas izriet, ka prasībām attiecībā uz preču zīmju reģistrācijas pieteikumiem ir jāatrodas šā dokumenta sākumdaļā, jo ar reģistrācijas pieteikuma iesniegšanu sākas katras preču zīmes reģistrācijas procedūra. Sekojošajās šo noteikumu nodaļās tiek aptverts regulējums par tiesību uz preču zīmi pārejas pieteikšanu un reģistrēšanu, bet vēl pēc tam – par kārtību, kādā piesaka un reģistrē licences līgumu, tā grozījumus un darbības izbeigšanos.  Viena no galvenajām izmaiņām, kas ieviesta ar Preču zīmju direktīvu, ir preču zīmes grafiskā atveidojuma prasības atcelšana. Šīs prasības atcelšana dod iespēju reģistrēt jaunu veidu preču zīmes un pieņemt preču zīmju atveidojumus formātos, kas valstu vai reģionālajās sistēmās agrāk nebija paredzēti, piemēram, audiodatnes un videodatnes. Turklāt tas atvieglos dažu jau atzītu preču zīmju veidu atveidošanu un uzlabos atveidojumu precizitāti. Preču zīmju likuma 4. pantā ir uzskaitīti apzīmējumi, kas var veidot preču zīmi. Projektā šo preču zīmju atveidošanas kārtība atkarībā no tās veida tiek uzskaitīta un aprakstīta ievērojami detalizētāk, lai preču zīmju pieteicējam būtu saprotamāka reģistrācijai piesakāmo apzīmējumu atveidošanas kārtība. Singapūras līgums regulē preču zīmju reģistrācijas administratīvās procedūras līguma dalībvalstīs. Tā mērķis ir iepriekš minētās procedūras iespējami vienkāršot un starptautiski saskaņot, tādējādi atvieglojot preču zīmju pieteicējiem un īpašniekiem to darbību veikšanu, kas saistītas ar preču zīmju tiesību iegūšanu un uzturēšanu spēkā dažādās valstīs. Singapūras līgumā ir ietverti noteikumi, ka katra līgumslēdzējpuse šo līgumu piemēro visiem tiem apzīmējumu veidiem, kurus tā ļauj reģistrēt kā preču zīmes, ieskaitot netradicionālos preču zīmju veidus, piemēram, hologrammas, skaņu un kustību zīmes, turklāt puses brīvi var izvēlēties pieteicēja komunikācijas formas ar tās preču zīmju iestādi, ieskaitot elektroniskos saziņas veidus. Galvenie Singapūras līgumā ietvertie noteikumi ir šādi:1) katra līgumslēdzējpuse šo līgumu piemēro visiem tiem apzīmējumu veidiem, kurus tā ļauj reģistrēt kā preču zīmes;2) līgumslēdzējpuses brīvi izvēlas pieteicēja komunikācijas formas ar tās preču zīmju iestādi, ieskaitot elektroniskos saziņas veidus;3) noteikumi attiecībā uz preču zīmes reģistrācijas īpašumtiesību maiņu (tiesību pāreju citai personai);4) noteikumi attiecībā uz licenču reģistrāciju un sekām, ko izraisa licences reģistrēšana vai nereģistrēšana. Ņemot vērā pašreizējo situāciju Latvijas normatīvajos aktos, secināms, ka līdz šim detalizēti noteikumi par prasībām attiecībā uz preču zīmju veidu reģistrācijas pieteikumiem, preču zīmes reģistrāciju un reģistrācijas pieteikuma pāreju izskatīšanu un licences līgumu izskatīšanu un reģistrēšanu Patentu valdē nav izstrādāti, līdz ar to, lai atvieglotu procedūru preču zīmju pieteicējiem, nepieciešams izstrādāt Projektu, kurā šī informācija tiktu ietverta.Projektā ietvertais regulējums paredz:1) prasības attiecībā uz preču zīmju veidu reģistrācijas pieteikumiem;2) tiesību uz preču zīmi pārejas izskatīšanas un reģistrēšanas kārtību;3) preču zīmes licences līguma, tā grozījumu un darbības izbeigšanās izskatīšanas un reģistrēšanas kārtību. Ar nolūku nodrošināt preču zīmju reģistrācijas pieteicējiem iespēju, ka dažādi apzīmējumu veidi ar vienādām sekmēm var tikt aizsargāti kā preču zīmes gan Latvijā, gan jebkurā citā Eiropas Savienības un Eiropas Ekonomikas zonas dalībvalstī, gan arī kā Eiropas Savienības preču zīmes – visā Eiropas Savienībā, šā Projekta II nodaļa (2.–10. punkts) ar noteikumiem par dažādu apzīmējumu veidu pieteikšanu ir veidota saskaņā ar Eiropas Parlamenta un Padomes 2017. gada 14. jūnija Regulas (ES) 2017/1001 par Eiropas Savienības preču zīmi 31. panta nosacījumiem attiecībā uz preču zīmes pieteikumu, kā arī pilnībā atbilst Komisijas 2018. gada 5. marta Īstenošanas regulas (ES) 2018/626, ar ko paredz sīki izstrādātus noteikumus, kas vajadzīgi, lai īstenotu konkrētus noteikumus Eiropas Parlamenta un Padomes Regulā (ES) 2017/1001 par Eiropas Savienības preču zīmi, un atceļ Īstenošanas regulu (ES) 2017/1431, 3. panta "Preču zīmes atveidojums" noteikumiem. Abu iepriekš nosaukto regulu prasības netiek pārņemtas, bet pielāgotas tikai to prasības, jo minētās regulas attiecas vienīgi uz Eiropas Savienības preču zīmi, bet Projekts tikai salāgo atsevišķas prasības par dažādu preču zīmju veidu pieteikšanu preču zīmju procedūrā Latvijā (nacionālajā reģistrācijas procedūrā).Lai saņemtu Projektā minētos pakalpojumus, dokumentus iepriekšminēto pakalpojumu saņemšanai var iesniegt rakstveidā papīra formā – klātienē vai izmantojot pasta pakalpojumus – vai elektroniski – nosūtot tos uz oficiālo elektronisko adresi vai elektroniskā pasta adresi.  |
| 3. | Projekta izstrādē iesaistītās institūcijas un publiskas personas kapitālsabiedrības | Patentu valde. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Rūpnieciskā īpašuma tiesību pieteicēji (tostarp ārvalstu personas), īpašnieki (Patentu valdes pakalpojumu lietotāji), šo personu pārstāvji. Mērķgrupas aptuveno lielumu vai īpatsvaru nav iespējams precīzi noteikt, jo ietver Patentu valdes pakalpojumu lietotājus gan Latvijā, gan citās valstīs. Tās ir gan juridiskas, gan fiziskas personas, galvenokārt tie ir saimnieciskās darbības veicēji, rūpniecības uzņēmumu pārstāvji un profesionālie patentpilnvarnieki. |
| 2. | Tiesiskā regulējuma ietekme uz tautsaimniecību un administratīvo slogu | Projektā ietvertais regulējums padara personām pieejamākus Patentu valdes pakalpojumus. Projekts nodrošina personām tiesības un iespējas izmantot Projektā noteikto regulējumu un būtiski samazina iespēju, ka preču zīmes reģistrācijas pieteicējam vai īpašniekam un reģistrācijas iestādei – Patentu valdei – varētu būt atšķirīgi viedokļi par to, kā īstenojama dažādu apzīmējumu veidu pieteikšana reģistrācijai, kā kārtojama tiesību uz preču zīmi pāreja citai personai, kā arī licences līguma reģistrācija, tā grozīšana un izbeigšana. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Projekts šo jomu neskar. |
| 2. | Citas starptautiskās saistības | Singapūras līgums. |
| 3. | Cita informācija | Nav. |

|  |
| --- |
| **1. tabulaTiesību akta projekta atbilstība ES tiesību aktiem** |
| Projekts šo jomu neskar. |
| **2. tabulaAr tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.Pasākumi šo saistību izpildei** |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | 2006. gada 27. marta Singapūras līgums par preču zīmēm. |
| A | B | C |
| Starptautiskās saistības (pēc būtības), kas izriet no norādītā starptautiskā dokumenta.Konkrēti veicamie pasākumi vai uzdevumi, kas nepieciešami šo starptautisko saistību izpildei | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji.Ja attiecīgās starptautiskās saistības tiek izpildītas daļēji, sniedz skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā.Norāda institūciju, kas ir atbildīga par šo saistību izpildi pilnībā |
| Preču zīmes reģistrācijas vai reģistrācijas pieteikuma īpašumtiesību maiņa, tās pieteikšana, izskatīšana un reģistrēšana; - Singapūras līguma par preču zīmēm 11. pants | Projekta 11.–19. punkts. | Starptautiskās saistības tiek izpildītas pilnībā. |
| Licences līguma pieteikšana ierakstam reģistrā, licences ieraksta grozīšana un anulēšana; - Singapūras līguma par preču zīmēm 17. un 18. pants, Singapūras līguma par preču zīmēm Reglamenta 10. noteikums | Projekta 20.–33. punkts. | Starptautiskās saistības tiek izpildītas pilnībā. |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Projekts šo jomu neskar. |
| Cita informācija | Nav. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Tieslietu ministrijas tīmekļvietnē un Patentu valdes tīmekļvietnē tika publicēts paziņojums par līdzdalības iespējām Projekta izstrādes stadijā. |
| 2. | Sabiedrības līdzdalība projekta izstrādē | Sabiedrības pārstāvji varēja līdzdarboties Projekta izstrādē, rakstveidā sniedzot viedokļus par Projektu, kas tika publicēts 2019. gada 16. septembrī Tieslietu ministrijas tīmekļvietnē <https://www.tm.gov.lv/lv/cits/pazinojums-par-sabiedribas-lidzdalibas-iespejam-ministru-kabineta-noteikumu-projekta-precu-zimju-reg> un Patentu valdes tīmekļvietnē <https://www.lrpv.gov.lv/lv/patentu-valde/sabiedribas-lidzdaliba/lidzdaliba-tiesibu-aktu-izstrade>. |
| 3. | Sabiedrības līdzdalības rezultāti | Organizētās sabiedrības līdzdalības ietvaros rakstiski viedokļi par Projektu nav saņemti. |
| 4. | Cita informācija | Sabiedrība pēc normatīvā akta pieņemšanas tiks informēta ar publikāciju oficiālajā izdevumā "Latvijas Vēstnesis" un bezmaksas normatīvo aktu datu bāzē www.likumi.lv. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Patentu valde. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts neietekmē esošo institūciju funkcijas un institucionālo struktūru, tas tiks realizēts esošo cilvēkvēkresursu un finansējuma ietvaros. Jaunas institūcijas netiks izveidotas, kā arī nav paredzēta esošu institūciju likvidācija vai reorganizācija. |
| 3. | Cita informācija | Nav. |

Iesniedzējs:

Ministru prezidenta biedrs,

tieslietu ministrs J. Bordāns

Spalvēna 67099635

Kintija.Spalvena@lrpv.gov.lv